Un bărbat din Buzău, în vârstă de 49 de ani, a murit la spital, după ce ciobanul pentru care lucra a chemat ambulanța când a văzut că angajatul său nu mai poate vorbi. El lucra la o stână din Nănești, Vrancea.
Reprezentanții Spitalului Județean "Sfântul Pantelimon Focșani" au sesizat polițiștii din Nănești cu privire la faptul că joi, în jurul orei 10:00, o persoană a fost transportată din Nănești, la Unitatea de Primiri Urgențe (UPU).
După verificările și investigațiile efectuate s-a constatat că persoana ajunsă la UPU este un bărbat, în vârstă de 49 de ani, din județul Buzău, care ar fi venit să lucreze ca cioban la o stână din Nănești.
Bărbatul a fost transportat joi, 14 martie, la spital, după ce ciobanul pentru care lucra a observat că angajatul său nu mai poate comunica, chiar dacă nu avea leziuni vizibile.
Din nefericire, vineri, bărbatul a decedat la spital, scrie antena3.ro.
Polițiștii din Vrancea continuă cercetările sub coordonarea Parchetului de pe lângă Judecătoria Focșani, pentru infracțiunea de ucidere din culpă.
De asemenea, polițiștii fac cercetări pentru a stabili cauzele și împrejurările care au condus la decesul bărbatului.